Майданым и уасэр
Майданым псом япэу зыхуишар къэралыр лъэлъэжынырщ. Ар къару къыщагъэсэбэпа зэпэщIэувэныгъэщ икIи абы и зэранкIэ цIыху минипщIхэр укIыгъэ, уIэгъэ хъуащ, псэупIэ унэхэр, гъуэгухэр, школхэр зэхакъутащ. ХэщIыныгъэ хьэлъэ дыдэ игъуэтащ экономикэми.
Илъэсищым тещIыхьауэ долларкIэ къапщтэмэ, ВВП-р хуэди 2,5-кIэ ехуэхащ. Украинэм нэгъуэщI къэралхэм иригъашэр хуэди 3-кIэ, къришыр хуэдэм 2,5-кIэ нэхъ мащIэ хъуащ. ЦIыхухэм яIэрыхьэ хэхъуэхэри хуэди 2,5-кIэ ехуэхащ. Иужь илъэсищым лIэхэм я бжыгъэкIэ Украинэм япэ увыпIэр иубыдащ. Ар дунейм щынэхъ къулейсыз къэралхэм яхыхьащ, Европэм щынэхъ къулейсыз дыдэщ. Евросоюзым ассоциацэ зэхущытыкIэхэр хуаIэным теухуа зэгурыIуэныгъэм Iэ тридзэри, ар хэкIыпIэншэ гъуэгум теуващ — мы Iуэхум зы ефIэкIыныгъэ гуэри къыхуихьакъым.
Хуабжьу уегугъун хуейщ илъэси 3-м къриубыдэу къэралыр бгъэлъэлъэфын папщIэ. Дэ ди зэманми коррупцэ щыIамэ, иджы къэралыр зэхадыгъуапэ. ЦIыхубэ депутат Онищенкэ сэтей къищIахэм фыкъеджэ: абы бжыгъэшхуэ дыдэхэр къехь. Властыр зыIэщIэлъхэр апхуэдизу напэншэ хъуащи, уеблэмэ, уи щхьэм къыпхуигъэтIасэркъым.
ЦIыхубэм зыкъащIэжыным ущыгугъ хъунукъым. Ар уэрамхэм къыщыдыхьэр зэкъуэзыгъэувэ политикэ къару щыщыIэхэм и дежщ. Украинэм иджыпсту щызекIуэр залымыгъэм и нацист хабзэщ. Ар зыхущIэкъур цIыхухэр мыгупсысэжыф ищIынырщ.
Майдан нэужьым Украинэр ЕС-м зыкIи гъунэгъу хуэхъуакъым, абы и пIэкIэ африкан къэрал гуэрым хуэдэ хъуащ.
Дауи, ар апхуэдэу игъащIэкIи щытынукъым. Псори мы зэманым зэлъытар къэрал щIыб Iуэхухэрщ. «Уэ, щIалэ, зы кIэпIейкIи уэстынукъым, мылъкур зэрызэхэбдыгъуэм, узэрынапэншэм, узэрыбзаджэнаджэм къыхэкIыу!» — жиIэрэ, Трамп Порошенкэ зыкъыхуигъазэмэ, абдежым псори щызэфIэкIынут, властри текIуэтын хуей хъунут.
АЗАРОВ Николай,
Украинэм и премьер-министру щыта.
«Аргументы и факты».
